NATO-Jens: Kamp mot IS ikke et tema
Alle NATOs 28 medlemsland er på en eller annen måte involvert i den amerikanskledede koalisjonen mot opprørsgruppen IS. Men Stoltenberg antyder ingen lederrolle i koalisjonen, slik NATO fikk i Libya i 2011. - Det har ikke vært noe ønske om det, det har ikke vært noen som har foreslått det, det er ikke på bordet nå, det er ikke et tema, uttaler han til NTB. Alle internasjonale operasjoner må ikke nødvendigvis falle på NATO, mener Stoltenberg. - NATO er svaret på mange utfordringer vi ser, men NATO er ikke det eneste svaret på alle utfordringer. Det er ikke slik at NATO nødvendigvis skal være den som organiserer eller leder alle militæroperasjoner, sier han. Irak har bedt NATO om bistand til å bygge forsvarsevnen mot IS, og på nyåret skal alliansen bestemme hva den vil ta på seg.Samtidig som Stoltenberg avviser en NATO-lederrolle i IS-kampen, er det mye som tyder på at IS begynner å vende seg mot sine egne krigere. Nye hendelser vitner om at utenlandske IS-kjempere blir brutalt forhindret i å vende tilbake til sine hjemland dersom de ikke lenger ønsker å være en del av terrorgruppen. En rekke utenlandske medier, deriblant International Business Times, melder at terrorgruppen henrettet 100 av sine egne fremmedkrigere. Krigerne skal ha forsøkt å rømme fra hovedkarteret i den syriske byen Raqqa, noe som følgelig kostet dem dyrt. Det var Financial Times som først slapp nyheten før helgen, på bakgrunn av en aktivistkilde.Den siste tiden har det oppstått misnøye blant mange av de utenlandske IS-krigerne, men det er slett ikke enkelt å forlate terrororganisasjonen. Ifølge AFP skal radikaliseringsforskere ved Kings College i London blitt kontaktet av en jihadist som kunne fortelle at mellom 30 og 50 britiske IS-krigere ville vende hjemover, men fryktet at dette ville føre til fengselsstraff. En fremmedkriger Financial Times har vært i kontakt med, forteller at situasjonen for de utenlandske kjemperne er svært uholdbar. - Vi blir tvunget til å gjøre meningsløse ting, sier han. PST opererer med anslag på at mellom 50 til 60 nordmenn har reist til Syria og sluttet seg til IS. Minst ti av dem er blitt drept, mens 20 nå har kommet hjem til Norge. VG / NTB
NATO har ingen planer om lede an i kampen mot IS, melder Jens Stoltenberg. Samtidig kommer meldinger om at terrorhæren har henrettet 100 av sine egne fremmedkrigere.